TARYBOS SPRENDIMAS
2007 m. balandžio 16 d.
leidžiantis Jungtinei Karalystei taikyti specialią priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
(2007/250/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Laiške, kurį Komisijos Generalinis sekretoriatas užregistravo 2006 m. vasario 10 d., Jungtinės Karalystės Vyriausybė paprašė leisti taikyti specialią priemonę, nukrypstančią nuo 1977 m. gegužės 17 d. Šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (2), 21 straipsnio 1 dalies a punkto.
(2)
Vadovaudamasi Direktyvos 77/388/EEB 27 straipsnio 2 dalimi 2006 m. liepos 18 d. laišku Komisija informavo kitas valstybes nares apie Jungtinės Karalystės prašymą. 2006 m. liepos 19 d. laišku Komisija pranešė Jungtinei Karalystei, kad turi visą informaciją, kuri, Komisijos nuomone, yra būtina prašymui įvertinti.
(3)
Direktyva 2006/112/EB direktyvą 77/388/EEB išdėstė nauja redakcija ir ją panaikino. Nuorodos į ankstesnę direktyvą laikomos nuorodomis į vėlesnę direktyvą.
(4)
Asmuo, kuriam tenka prievolė sumokėti pridėtinės vertės mokestį (PVM), pagal Direktyvos 2006/112/EB 193 straipsnį yra apmokestinamasis asmuo, tiekiantis prekes. Jungtinės Karalystės prašomos leidžiančios nukrypti nuostatos tikslas - šią prievolę perkelti apmokestinamajam asmeniui, kuriam yra tiekiamos prekės, tačiau tik esant tam tikroms sąlygoms ir išimtinai mobiliųjų telefonų ir kompiuterinių lustų/mikroprocesorių atveju.
(5)
Šiame sektoriuje daugelis verslininkų slepia mokesčius, pardavę prekes nemokėdami PVM mokesčių institucijoms. Tačiau gavę galiojančią sąskaitą faktūrą jų pirkėjai tebeturi teisę į mokesčių atskaitą. Agresyviausia šio mokesčio išvengimo forma - kai tos pačios prekės tiekiamos kelis kartus taikant „karuselės“ modelį, nemokant PVM mokesčių institucijoms. Tais atvejais nustatant, kad prievolė sumokėti PVM tenka asmeniui, kuriam yra tiekiamos prekės, leidžiančia nukrypti nuostata būtų panaikinta galimybė tokiu būdu slėpti mokesčius. Tačiau tai neturėtų poveikio mokėtinai PVM sumai.
(6)
Siekiant užtikrinti veiksmingą leidžiančios nukrypti nuostatos taikymą ir užkirsti kelią mokesčių slėpimui tiekiant kitas prekes arba mažmeniniu lygiu, Jungtinė Karalystė turėtų nustatyti tinkamas kontrolės ir ataskaitų teikimo prievoles. Komisijai turėtų būti pranešama apie priimtas konkrečias priemones ir leidžiančios nukrypti nuostatos taikymo stebėseną bei bendrą vertinimą.
(7)
Ši priemonė yra proporcinga siekiamiems tikslams, nes ji nenumatyta taikyti bendrai, o tik konkrečiam didelės rizikos sektoriui, kurį sudaro tam tikros tiksliai apibrėžtos prekės, susijusios su tokio masto ir dydžio mokesčių slėpimu, dėl kurio buvo patirti dideli mokesčių nuostoliai. Be to, kadangi šis sektorius yra mažas, leidžiančios nukrypti nuostatos negalima laikyti lygiaverte bendrai priemonei.
(8)
Leidimas turėtų galioti tik trumpą laikotarpį, nes negalima garantuoti, kad priemonės tikslai bus pasiekti, ar iš anksto įvertinti priemonės poveikį PVM sistemos veikimui Jungtinėje Karalystėje ir kitose valstybėse narėse; be to, reikės tinkamai įvertinti priemonės ir jos įgyvendinimo poveikį vidaus rinkos veikimui.
(9)
Leidžianti nukrypti nuostata neturi neigiamo poveikio Bendrijos nuosaviems ištekliams, gaunamiems iš PVM,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 193 straipsnio, Jungtinei Karalystei leidžiama nustatyti, kad prievolė sumokėti PVM tenka asmeniui, kuriam tiekiamos toliau išvardytos prekės:
1)
mobilieji telefonai, t. y. prietaisai, pagaminti arba pritaikyti naudoti licencijuotame tinkle ir veikiantys apibrėžtais dažniais, neatsižvelgiant į tai, ar jie turi kitą paskirtį, ar ne;
2)
integrinių grandynų prietaisai, pavyzdžiui, mikroprocesoriai ir centriniai procesoriai, prieš integruojant juos į galutiniam vartotojui skirtas prekes.
Leidžianti nukrypti nuostata taikoma prekių, kurių apmokestinamoji vertė yra lygi arba didesnė už 5 000 GBP, tiekimui.
2 straipsnis
1 straipsnyje numatytai leidžiančiai nukrypti nuostatai taikoma sąlyga, kad Jungtinė Karalystė prekes tiekiantiems apmokestinamiesiems asmenims, kuriems pagal šį sprendimą taikomas atvirkštinis apmokestinimas, turi nustatyti tinkamas ir veiksmingas kontrolės ir ataskaitų teikimo prievoles.
3 straipsnis
Jungtinė Karalystė praneša Komisijai, ar ji priėmė 1 ir 2 straipsniuose nurodytas priemones, ir iki 2009 m. kovo 31 d. Komisijai pateikia ataskaitą apie susijusių priemonių taikymo bendrą vertinimą, visų pirma dėl priemonės veiksmingumo bei visų turimų įrodymų apie mokesčių slėpimą tiekiant kitas prekes arba mažmeniniu lygiu.
4 straipsnis
Šis sprendimas nustoja galioti 2009 m. balandžio 30 d.
5 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Liuksemburge, 2007 m. balandžio 16 d.